kvázi, kvázi-
Mi a megoldás a kvázi szó és a hozzákapcsolódó kifejezések leírására? A jelenlegi probléma a kvázialkotmány írása.
A kvázi latin eredetű szó kétféle szófajként, jelentésben fordul elő.
Egyrészt határozószó, a jelentése: ’mint, mintha, mintegy’. Főnevekhez kapcsolódva ilyen jelentésben különírjuk: ez kvázi parancs.
Másrészt az Osiris Kiadó Helyesírás c. kötetének példái és más forrás szerint tudományos szakszavak előtagjaként jelentése ‘látszólagos, nem igazi’: kvázielektromos jelenségek, kváziperiodikus mozgás, kvázistacionárius állapot.
Véleményünk szerint a szövegkörnyezettől függ, hogy külön- vagy egybeírják az alkotmány szóval (tehát összetételi előtag ‘nem igazi, látszólagos’ vagy határozószó ‘mint, mintegy, mintha’), de azért alapvetően a szakszavaknál fordul elő az egybeírás.